Qui era Antífanes?
Antífanes (en llatí Antiphanes, en grec antic Ἀντιφάνης), era fill d'Esteve, però algunes fonts diuen Demòfanes. Va ser un poeta còmic atenenc, un dels més famosos de la comèdia mitjana.
Segons Suides va néixer a la 93a Olimpíada i va morir a la 112, i per tant devia viure de l'any 404 aC al 330 aC. Va morir als 74 anys, però com que Ateneu de Naucratis reprodueix un fragment on esmenta al rei Seleuc i aquest no va ser rei fins a l'olimpíada 118, les dades de Suides podrien ser errònies o Ateneu es va equivocar al reproduir el fragment, que podria correspondre a Alexis de Turis, l'altre poeta principal de la comèdia mitjana, i no a Antífanes. Va néixer possiblement a Cios a l'Hel·lespont, però també es diu que va néixer a Esmirna, a  Rodes o potser Larissa, com a llocs alternatius, encara que semblen improbables. La seva activitat la va dur a terme a Atenes.
Va escriure gran quantitat d'obres, probablement entre 260 i 365, i es coneixen els títols de 130. Els fragments que es conserven mostren que Ateneu de Nàucratis tenia raó en elogiar-lo per l'elegància del seu llenguatge. Algunes obres que li són atribuïdes correspondrien de fet a d'altres com ara Alexis de Turis, Antifont, Apol·lofanes d'Atenes, Antístenes de Rodes i Aristòfanes. Algunes de les seves obres eren sobre temes mitològics, altres sobre persones, caràcters, col·lectius, professionals i nacionals, i altres sobre afers de la vida privada. Va guanyar trenta premis literaris.
Un poeta còmic atenenc.